
Hogy tanítunk természettudományt? Tanulásban akadályozott és többségi gyerkek természettudományos oktatásának egy szelete

A témánk aktualitását jelzi, hogy 2020-ban kiadott új Nemzeti Alaptantervben a környezetismeret oktatás 1-2. osztályban önálló tantárgyként megszűntetésre került. Akkor, amikor a XXI. században igen nagy jelentősége van a környezetvédelemnek és természettudományos gondolkodásnak. A természet megismerése a családban kezdődik, az óvodában folytatódik, aminek a kontinuitása megszakad az iskolában.
Kutatásunkban arra kerestük a választ, hogy a pedagógusok véleménye alapján a tanulásban akadályozott eltérő tantervű iskolába járó és többségi iskolában tanuló tipikus fejlődésmenetű diákok motivációja, háttértudása eltérő-e, az általuk használt tankönyveik használhatóak-e. Szerettük volna megtudni, hogy a digitális világhoz tudtak- e alkalmazkodni a természettudományos órákat tartó pedagógusok. A gyakorlatorientáltabb oktatás különbségeire, hasonlóságaira is szerettünk volna választ kapni.
Kvalitatív kutatást végzetünk, félig strukturált interjúval (4 féle interjúvázlattal), ami során 13 pedagógust kérdeztünk meg, akik általános iskolában környezetismeretet és természetismeretet tanítanak többségi, illetve szegregált intézményekben.
A kutatás eredménye, hogy a megkérdezett pedagógusok véleménye nagyon sok helyen összecsengett a korábbi szakirodalommal. A tanulásban akadályozott gyermekek motivációja az alsó tagozaton alacsonyabb, mint a többségi tanulóké, majd a felső tagozaton ez megfordul, amit Józsa és Fazekasné (2009) empirikus kutatása is alátámaszt. A megkérdezettek véleménye szerint a természettudományon belül a biológia résztudomány felé orientálódnak inkább a diákok, és ennek legfőbb okaként említik, hogy ez az, ami körül veszik őket, és meg tudják tapasztalni. Ezért lenne fontos az óvodás kortól folyamatosan tanulni a környezetismeretet, egyrészt mert a tanulásban akadályozott gyerekeknél fontos a folyamatos, rendszeres ismétlés (Szili, Klenovitsné 2019), valamint a természettudományos gondolkodás kialakulása is. A gyakorlatorientáltabb oktatással egyetértenek a megkérdezett pedagógusok, és szükségesnek is tartják a tapasztalati úton szerzett ismereteket, de a tanórai időkeret, és a tankönyvben összezsúfolt tananyag, és az iskolai eszközhiányok miatt nehezen valósítható meg. A tankönyvek használhatóságáról megoszlanak a vélemények a többségi iskolában tanítók körében, de az eltérő tantervű iskolákban jónak tartják és használják is. A háttértudás, a család szociális helyzete összefügg a tanórai motivációval, tanulással mindkét csoportnál.



